雜曲歌辭 結客少年場行
作者：李白
朝代：唐

paragraphs: 紫燕黃金瞳，啾啾搖綠鬉。
平明相馳逐，結客洛門東。
少年學劒術，凌轢白猨公。
珠袍曳錦帶，七首插吳鴻。
由來萬夫勇，挾此生雄風。
託交從劇孟，買醉入新豐。
笑盡一杯酒，殺人都市中。
羞道易水寒，從令日貫虹。
燕丹事不立，虛沒秦帝宮。
舞陽死灰人，安可與成功。